**אילן פלד** (נולד ב-9 במרץ 1969) הוא קומיקאי, תסריטאי, זמר, מפיק ושחקן ישראלי.

פלד ידוע בעיקר בזכות משחקו בקומדיות "אחד העם 1" וסדרת ההמשך שלה "אחד העם 101", בזכות התפקידים הקומיים של נשים גרוטסקיות ואגוצנטריות שהוא נוטה לגלם, ובזכות שיתוף הפעולה היצירתי שלו עם יעל פוליאקוב.

ביוגרפיה
--------

פלד נולד בחדרה בשם אילן חדד כבן זקונים למשפחה ממוצא טריפוליטאי, ויש לו שלושה אחים גדולים. למד בבית הספר "עמל" בעירו במגמת חשמל, ובשעות אחרי הצהריים למד תיאטרון בבית הספר בוסתן בנתניה.

ב-1988 הופיע בפסטיגל.

פלד הוא בוגר בית הספר לתיאטרון בית צבי ברמת גן, שם השתתף בהצגות רבות, בהן "אופרת הקבצנים" מאת גיי ופפוש ו"גנרל של שטן" מאת קרל צוקמאייר.

בשנת 1999 דיבב את דמותו של קפטן קרופניק במשחק המחשב הישראלי פיפוש. הוא השתתף גם במשחקים הבאים בסדרה. בפיפוש 2, שיצא בשנת 2000, גילם את חסיה, ובחלום שהתגשם, שיצא בשנת 2001, גילם שוב את קפטן קרופניק.

בשנת 2001 התארח בסדרה הקומית של ערוץ 2 ״שוטטות״, שם גילם סוכן של להקת "היי פייב".

בשנת 2000 השתתף בתוכנית ההומור והמערכונים הטלוויזיונית "דומינו" ששודרה בערוץ 2, לצדם של מיה דגן, עדי אשכנזי, ענת מגן-שבו, אופיר לובל, יובל סמו, שלומי קוריאט וקומיקאים נוספים.

בשנת 2003 השתתף בתוכנית "אחד העם 1" שם גילם בין היתר את הדמות המזוהה עימו ביותר מירי פסקל, פקחית תנועה וולגרית ובהמית.

בנוסף פלד השתתף בקומדיות הילדים: "בלאגן","גור ואוח","בלאגן ועד אילת",״המלון של לימונה״ שם גילם את דמותה של המורה לימונה, הדמות השנייה בזיהויה איתו.

בשנת 2004 שיחק בסדרה הקומית של ערוץ ניקלודיאון ״נקניקייה״ בתפקיד מנחה / דמויות שונות.

בשנת 2008 הנחה את פסטיבל שירי הילדים בדמות של לימונה ביחד עם רועי בר נתן, טלי אורן ומיכל מוכתר.

בשנת 2009 גילם את רותי שגב בסדרה הקומית "בילי" ששודרה בערוץ דיסני.

בשנת 2010 שב לגלם את דמותה של הפקחית "מירי פסקל" בסדרת ההמשך ל"אחד העם 1" - "אחד העם 101", והפעם כדמות הראשית סביבה סובבת עלילת הסדרה.

בשנת 2013 השתתף לצד יעל פוליאקוב (חברתו עוד מימי "אחד העם 1") במערכונים המלווים את תוכנית הטלוויזיה "מה נסגר?".

בשנים 2013–2016 השתתף פלד בקמפיין פרסומי של דגני בוקר עבור חברת תלמה שזכה לפופולריות רבה. בפרסומות גילם פלד את דמותה של "זמרת החתונות דנית". במסגרת הקמפיין יצא סינגל וקליפ פארודי בשם "דניס דניס". כמו כן, באותה השנה השתתף גם בקליפ "חיכיתי לו" של הזמרת שרית חדד.

ב-2014 השתתפו פלד ויעל פוליאקוב בעונה ה-11 של תוכנית הסאטירה הפופולרית "ארץ נהדרת", בפינה משלהם הנקראת "להקת ארבע", אולם הפינה ירדה לאחר ארבע תוכניות בלבד לאחר שלא התקבלה היטב בקרב קהל הצופים. באותה השנה, השתתף בקליפ השיר "Everybody Needs a Man" של עופר ניסים ומאיה סימנטוב.

בשנת 2016 השתתף פלד בתוכנית "פנס הקסם", ששודרה בערוץ הראשון לרגל סגירת רשות השידור.

בשנת 2017 בתום שנתיים של עבודה, מיני סדרה שפלד כתב, ביים, והפיק יחד עם יאיר קדר בשם "נעלמות" - מוקומנטריה על נשים אמניות שפעלו בארץ אך לא הוכרו - עלתה בערוץ YES-דוקו. הפרק הראשון בסדרה, "ליליאן", הוקרן בפסטיבל הסרטים בחיפה ב-2016, ושם זכה במקום הראשון בקטגוריית התעודה. באותה השנה החל להשתתף בתוכנית "מה הדיבור" המשודרת בחינוכית, והתארח בתוכנית המערכונים של רשת "טלוויזיה מהעתיד".

בשנת 2018 יצר ושיחק בסדרה ״הבר מצווה״ ששודרה במאקו גילם את לילי.

ב-2019 עלתה ב-YES הסדרה "הנוכלות" שיצרו פלד ויעל פוליאקוב וביים ארז בן הרוש. הסדרה המשיכה את קורותיהן של הדמויות מירי ותקווה מהסדרה "אחד העם 1". באותה שנה החל להוביל מסע פרסום לשופרסל אונליין.

בשנת 2021 השתתף בחידוש למשחק המחשב הישראלי "פיפוש", וחזר לדבב את דמותו של קפטן קרופניק, אותה גילם במשחק המקורי. ב-21 ביוני באותה השנה הוציא את הסינגל "טרילילי טרללה" יחד עם הזמרת נועה קירל.

ב-2022 פרסם פלד סינגל ראשון שלו בשמו האמיתי שנקרא "אימפורטנט". בהמשך הוציא עוד שני סינגלים, "דנה" ו"ומה נשאר" ביחד עם ברי סחרוף.

בשנת 2023 הוציא את השיר "אנא אנא"; שנחשב לשיר הגאווה הראשון שהוקלט בערבית, ביחד עם הראפר הערבי-ישראלי סאז.

ב-2024 השתתף בפרסומת ל"מילקי", יחד עם גיה באר גורביץ'.

פלד ידוע כסרבן ראיונות ובקנאותו לפרטיות, והוא מעולם לא הסכים לשתף פעולה עם אמצעי התקשורת או לקחת חלק במסע יח"צ של אחד מהפרויקטים שלו.

מתגורר בתל אביב.

קישורים חיצוניים
----------------

* אילן פלד, ברשת החברתית פייסבוק
* אילן פלד, במיזם "אישים" לתיעוד היצירה הישראלית
* אילן פלד, במסד הנתונים הקולנועיים IMDb (באנגלית)
* אילן פלד, באתר MusicBrainz (באנגלית)
* גילי איזיקוביץ ושני ליטמן, "אחד העם 1": מיהו אילן פלד המסתורי שמגלם את מירי פסקל, באתר הארץ, 30 ביוני 2010
* לילך וולך‏, מה סוד הקסם של אילן פלד?, באתר וואלה!‏, 28 ביולי 2013
* גל אוחובסקי, ‏האיש הכי חשוב בתרבות הישראלית, באתר ‏מאקו‏, 1 באוגוסט 2013
* אתר למנויים בלבד ניב הדס, הפנומן: אילן פלד הוא ויל פרל הישראלי, באתר הארץ, 14 באוגוסט 2014
* אתר למנויים בלבד גילי איזיקוביץ, למה אילן פלד, שיוצר להיטים היסטריים, לא כובש את הפריים-טיים?, באתר הארץ, 14 באוגוסט 2014

הערות שוליים
------------

1. ↑  אתר למנויים בלבד מורן שריר, הקורנפלקס של דנית: גם מזין וגם מפנק, באתר הארץ, 25 ביולי 2013
2. ↑  רועי גולדנברג, ‏דירוג הפרסומות הנצפות ביו-טיוב: קמפיין ברנפלקס תלמה בראש, באתר גלובס, 15 ביולי 2014
3. ↑  *Offer Nissim feat Maya Simantov Everybody Needs A Man*, נבדק ב-2022-06-22
4. ↑  רן בוקר, היידה מירי: אילן פלד יוביל תוכנית חדשה, באתר ynet, 4 בספטמבר 2016
5. ↑  מתן שרון, שירי הגאווה הכי טובים של 2023: הפופ הישראלי כבר לא נייטרלי, באתר שירי הגאווה הכי טובים של 2023: הפופ הישראלי כבר לא נייטרלי | טיים אאוט, ‏2023-06-05
6. ↑  *אילן פלד & סאז - אנא אנא | ايلان پيليد & سامح "ساز" زقوت - انا انا*, נבדק ב-2023-06-10
7. ↑  גילי איזיקוביץ ושני ליטמן, "אחד העם 1": מיהו אילן פלד המסתורי שמגלם את מירי פסקל, באתר הארץ, 30 ביוני 2010

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007528372305171
* GND: 1103520083
* LCCN: no2016098091
* MusicBrainz: c9da9c71-e05c-4498-910a-2ace0a54fa93
* SUDOC: 195440412
* VIAF: 22146635483841980734
* WorldCat (עם VIAF): 22146635483841980734

 |